Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Т. Ч. од Скопје, поднесена против Решение на Државен инспекторат за животна средина, по предметот Барање за пристап до информации од јавен карактер, на 07.05.2025 година, го донесе следното

**Р Е Ш Е Н И Е**

1. Жалбата изјавена од Т. Ч. од Скопје, поднесена против Решение на Државен инспекторат за животна средина бр.29-497/2 од 16.04.2025 година, заведена во Агенцијата под бр.08-151 на 22.04.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.29-497/2 од 16.04.2025 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Т. Ч. од Скопје, како што се наведува во Жалбата, на 28.03.2025 година поднела Барање за пристап до информации од јавен карактер до Државен инспекторат за животна средина, со кое побарала по е-маил да и се достави електронски запис од следната информација:

„1. Достава на записникот или записниците за извршен/ите вонредни/контроли инспекциски надзор/и и Решението/јата кое инспекторите го/и изрекле во врска со излевањето од Булмак 2016-рудник Тораница на 14.03.2025.“

Постапувајќи по ова Барање, Имателот на информации до Барателот доставил Решение бр.29-497/2 од 16.04.2025 година со кое Барањето на Барателот го одбива. Во Решението е наведено: „По разгледување на истото утврдено е дека се бара информација во врска со податоци од Државниот Инспекторат за животна средина за инспекциски надзор за постапување за предмет за правен субјект БУЛМАК 2016.....при што поради започната предистражна постапка во надлежно јавно обвинителство и прекршочна постапка-постапка за спогодување пред Комисија за спогодување при Министерството за животна средина и просторно планирање се одбива пристапот до бараната информација, во согласност со член 6 став (1) точка 4.“

Незадоволен од горенаведеното Решение, Барателот на информации во законски предвидениот рок, на 22.04.2025 година поднесе Жалба до Агенцијата, заведена во Агенцијата под бр.08-151. Во Жалбата е наведено: „За излевањето од Булмак 2016-рудник Тораница на 14.03.2025 медиумите есктензивно известуваа, објавено е Решението на веб страницата на ДИЖС, согласно Законот за инспекциски надзор, но не е објавено Решението на веб страницата на ДИЖС, согласно Законот за инспекциски надзор, но не е објавен Записникот или Записниците, кои согласно член 85 се инспекциски акти кои треба да се објават најдоцна пет дена од денот на донесувањето на актите. ...Бараните информации се од јавен интерес, поврзани за инцидент чии последици ја загадија водата на Тораничка и Крива Река и предизвикаа последици и по водата и почвата, а со тоа и здравјето на граѓаните.“

Агенцијата со електронски допис бр. 08-151 од 23.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.04.2025 година до Агенцијата достави Одговор по Жалба бр.29-497/4 од 28.04.2025 година, заведено во Агенцијата под бр.08-151. Во Одговорот е наведено: „...Ве известуваме дека од страна на Државниот инспекторат за животна средина за бараната информација односно за правен субјект Рудник Тораница поради причини наведени и во претходните жалби не се даваат податоци се до завршување на инспекциската постапка, односно прекршочната постапка-спогодување пред Комисија за Спогодување при МЖСПП и предистражна постапка во ОЈО ГОКК...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации постапил по Барање за пристап до информации од јавен карактер согласно член 20 став 2 од Законот за слободен пристап до информации од јавен карактер, го одби пристапот до бараната информација со Решение бр. 29-497/2 од 16.04.2025 година, со образложение дека бараната информација е исклучок од член 6 став 1 точка 4 од Законот за слободен пристап до информации од јавен карактер.

Согласно член 6 став 1 точка 4 од Законот за слободен пристап до информации од јавен карактер Имателите на информации можат да одбијат барање за пристап до информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката.

Во врска со горенаведеното, Агенцијата му укажува на Имателот на информации дека пристапот до информациите може да се одбие по задолжително спроведен тест на штетност.

Агенцијата исто така му укажува на Имателот на информации дека исклучоците не се апсолутни, во конкретниот случај, е потребно да се образложи кои се последиците врз интересот што се заштитува и да утврди дали тие последици се помали или поголеми од јавниот интерес утврден со закон. Имателот на информации не наведува кои се штетните последици кои ќе настанат со објавување на информацијата.

Агенцијата му укажува на Имателот на информации дека, при повторното постапување по Барањето, при спроведување на Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, да обрне внимание на одредбата од гореневедениот член кој гласи: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и доколку бараната информација претставува исклучок од членот 6 став 1 алинеја 4 од Законот за слободен пристап до информации од јавен карактер, должен е да достави соодветен доказ до Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**